Fil-pjazza ta' Londra, għall-ħabta tas-2.30 p.m. ġara aċċident li waqqaf għal ftit il-qlub ta' dawk kollha li nzertaw hemm. Siġra enormi tqaċċtet u waqgħet ftit metri bogħod minn fejn tfal żgħar kienu qed jilagħbu fi skola tat-tfal. Din is-siġra enormi tal-luq, wiesgħa 10 piedi u twila 60 pied, waqgħet f'salt u għaffġet xi karozzi fi Pjazza Colville. Kienet tabilħaqq xorti tajba li s-siġra waqgħet lejn in-naħa ta' barra tat-triq, flok fil-pjazza nnifisha. Rochelle Labarrie, li tgħix faċċata tas-siġra, qalet li t-tfal u l-ħaddiema li jindukarwhom, dak il-ħin kienu fil-bitħa. "Smajt ħoss enormi u ibni qalli li kienet waqgħet is-siġra. Fl-istess waqt bdejna nisimgħu l-allarm tal-karozzi, li ħa f'ħin wieħed hekk kif is-siġra għaffġithom taħtha. Mill-inqas żewġ karozzi; Toyota Avensis u Mercedes tant ġarrbu ħsara estensiva, li mhumiex se jissewwew, waqt li tliet karozzi oħra tgħaffġu u tkissru b'mod li jistgħu jitranġaw u jerġgħu jinstaqu. Ħadd ma jaf kif din is-siġra nqalgħet u waqgħet, għalkemm għeruq kbar kienu ilhom viżibbli 'l fuq mil-livell tal-art. Ħaddiema tal-komunità qalet li bosta residenti kienu lmentaw minn din is-siġra – li għandha 'l fuq minn 100 sena – għax xejn ma kienet tidher li hi stabbli, waqt li kelliem għall-kunsill qal li l-istess siġra nżabret fi Frar u għaddejja investigazzjoni biex jinstab x'ikkawża l-waqgħa tagħha. Ħadd ma weġġa' fl-inċident.
Sigra enormi taqa' hdejn pjazza